Гео Милев
И в този час, когато с протяжна безнадеждност…

chitanka.info

Après Réalitè formidable et suprême…

Verhaeren

        И в този час, когато с протяжна

                                                безнадеждност

безславно небесата отдръпват се назад

към някаква далечна, трагична безконечност —

аз нося свойте стъпки загубен в тъмен град.

Към някаква далечна, трагична безконечност

залязва улицата, грешният площад —

и всуе лстят вечерни жени с продажна нежност

по черни тротоари…

                                Не си от този свят!

О всуе лстят вечерни жени с продажна нежност…

— като кошмар страхотен сред тишина гробовна.

Реалността — нелепа, свирепа и върховна —

изправя се над тебе в злокобна безметежност.

Реалността нелепа, свирепа и върховна

изрича твоята присъда с горда нежност:

снеми от свойто рамо порфирата тъжовна

и отстъпи към тиха монашеска безгрешност!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.